Dileccione fraterna cum profectu regularis obseruancie et sempiterne glorie in omnium salutari premissa. Fratres nostri dilectissimi, licet corporis oculis propter locorum distanciam videre vos non possumus, precordiali tamen affeccione erga vos tamquam presentes nos afficimur affectu, scilicet fraterne et suauissime caritatis, gracias agentes omnium largitori, qui conseruauit et promouit tam sanctum nouelle vestre plantacionis collegium. In bone fame et consciencie puritate, in feruore spiritus et cordis pacifica …tabilitate gaudium etenim nostrum estis et corona. Fraternitates igitur vestras exhortamur in visceribus caritatis Ihesu Christi, nichilominus seriose vos et vestrum quemlibet sub sancte vestre professionis obtestacione requirentes, quatenus ad intimiores amplexus Ihesu Christi festinetis, vos et personas nostri ordinis eciam sexus vtriusque, quas apud vos morari contigerit, immaculatas ab hoc nequam seculo custodientes, ad clausuram et veram atque perfectam obseruanciam regularem, quanto cicius poteritis, vos et ipsas, saluis semper sancte regule constitucionibus, inducendo, et ut sic luceat lux vestra coram ipsis et omnibus hominibus, vt videant opera vestra bona et glorificent patrem vestrum, qui in celis est. Ipsas verbo et opere tamquam lucerne super candelabrum posite precedatis, non sinentes abusiones vel exorbitaciones quaslibet sancte regule vel vestre professioni seu saluti derogantes in aliorum scandalum vel periculum quomodolibet suboriri, maxime circa ea, que substanciam monachatus tangunt et contrauenient, utputa sub specie commoditatis proprietatem in victualibus seu quibuslibet aliis necessitatibus inducendo, considerantes, puam gloriosa sit paupertas, quam felix probari inopia, que deum et tacita laudat et de paciencie sue virtute concelebrat – mutus etenim est, si psallat diues et inpaciens, pauper et inops laudabunt deum eciam cum videntur habere silentium – et quam periculosa sit proprietas, a qua nostris vt a&lt;s&gt; cintilla generatur ignis etc. Error enim, cui in principio non resistitur, pro lege et regula facile approbatur, licet eciam tractu temporis non firmatur, quod de iure vel regula ab inicio non subsistit. Sed vere tanto grauiora sunt crimina, quanto diucius infelicem animam detinent alligatam. Ab occultis igitur mundet vos deus, et ab alienis scilicet abusionum huiusmodi parcet vobis, seruis suis, Ihesus Christus, gratificans corda vestra in obediencia caritatis, vt scilicet subiecti voto alacri obediatis, et affeccio filialis, paternam reuerenciam semper pre oculis habens, sancte regule et sue professionis artata liminibus, se currenti desiderio in latitudine caritatis effundat. De reuocacione vestra insuper et reditu ad monasterium nostrum Watzstenense ita inter nos vnanimi assensu, presentibus et consencientibus nobis fratribus Johanne Bernardi et Clemente, esse noueritis diffinitum et irretractabiliter obseruandum, quod frater Johannes Bernardi, propter senium et suas fatigaciones prelacionisque, cui semper deferendum est, dignitatem, locum sacerdotis proxime et inter nos primitus vacaturum opcionem habeat recipiendi, quem si ipse recipere ob quamcumque causam renuerit, recipiat illum in nomine domini frater Johannes Kylonis, et ipse frater et pater Johannes Bernardi proximum secundum locum expectabit, ipsum si voluerit, et nullum vlteriorem locum alias recepturus. Similiter si frater et pater Jo[hannes] Bernardi primum locum sacerdotis inter nos primitus vacaturum duxerit acceptandum, ipse frater Jo[hannes] Kylonis secundum locum expectabit, ipsum si voluerit, et nullum vlteriorem locum alias recepturus. Sed fratribus primo Clementi deinde Olauo loca postea proxime vacatura secundum eorum senium opcio competetur recipiendi, que si recipere recusauerint, ipsi alia loca inter nos numquam amplius obtinebunt. In Christo Ihesu valete et crescite feliciter et longeue omnibus in augmentum gracie in presenti et glorie in futuro. Scriptum Watzstenis anno domini mcdxliiij ipso die Nerei et Achillei martirum, nostro sub sigillo. Frater Johannes Borquardi confessor ceterique fratres monasterii Watzstenensis vestri humiles et deuoti.